《寻飞来古寺》
明代·区大枢

香刹出诸天，扳跻磴道缘。松篁蒙岭密，猿狖跃峰联。

积藓行防踬，垂藤接虑牵。林昏疑虎伏，壑静似龙眠。

孤磬岩间发，明灯树杪然。飞腾驱白象，结构拥青莲。

探讨今辰得，皈依夙愿便。晚来催解缆，乘月下江烟。

作者简介：区大枢，字用环，一字元宰。高明人。益长子。明神宗万历元年（一五七三）举人。谒选得郡丞，不就。晚年令安远，转岳州通判。数月卒于官。有《振雅堂》、《廉江》、《岳阳》稿。清道光《广东通志》卷二九七、清光绪《高明县志》卷一三有传。